recursal/SuperWikiNEXT-32B huggingface dataset:
**Ján Popluhár** (\* 12. september 1935, Čeklís (Bernolákovo) – † 6. marec 2011, Bratislava) bol slovenský futbalový obranca, v roku 2000 vyhlásený za futbalistu storočia na Slovensku. Pochovaný je v rodnom Bernolákove.

Klubová kariéra
---------------

Najslávnejšie roky zažil v Slovane Bratislava. V belasom drese odohral 12 sezón. Trikrát triumfoval so Slovanom v Česko-slovenskom pohári. Vojenčinu strávil v drese *Rudá hvězda Brno*. V československej lige nastúpil v 306 zápasoch a dal 23 gólov. 
V roku 1969 prestúpil do Olympique Lyonnais. Po ukončení hráčskej kariéry sa stal trénerom.

Reprezentačná kariéra
---------------------

Za Česko-Slovensko odohral 62 zápasov. Na majstrovstvách Európy 1960 získal bronzovú medailu. Na majstrovstvách sveta 1962 obsadilo česko-slovenské mužstvo 2. miesto. Bol zaradený do viacerých all-stars tímov na turnaji. Hral aj na MS 1958.

Zaujímavosti
------------

V roku 1963 hral za mužstvo sveta vo Wembley proti Anglicku a v roku 1965 ho pozval Sir Stanley Matthews na svoj rozlúčkový zápas. Experti ho stavali na úroveň hráčov ako Alfredo Di Stéfano, Lev Jašin, Josef Masopust či Ferenc Puskás.
V roku 1967 obdržal *Svetovú cenu za fair play* (World Fair Play Award), a to konkrétne za zastavenie hry na Majstrovstvách sveta 1962 po zranení Pelého. 
V roku 2002 mu prezident Rudolf Schuster prepožičal štátne vyznamenanie Rad Ľudovíta Štúra I. triedy. V 1995 bola Jánovi Popluhárovi udelená Cena fair play predsedu SOV za "celoživotné vystupovanie v duchu fair play". Od roku 2010 cena nesie Popluhárovo meno.
22. marca 2011 na XXXV. riadnom kongrese Európskej futbalovej únie (UEFA) v Paríži, priznali Popluhárovi delegáti UEFA, Smaragdový rád za zásluhy pri rozvoji futbalu.
Ocenenie pre najlepšieho futbalistu roka na Slovensku, nesie od svojho 18. ročníka (rok 2010) názov - Cena Jána Popluhára. Je po ňom pomenovaná planétka (267585) Popluhár. Slovenská pošta a.s. si ho pripomenula v r.2013 vydaním príležitostnej poštovej známky.

Úspechy
-------

* 2. miesto na MS 1962 v Čile
* 3. miesto na ME 1960 vo Francúzsku
* víťaz Československého pohára 1962, 1963, 1968
* Futbalista roka 1965
* Futbalista storočia na Slovensku
* člen Siene slávy slovenského futbalu

Referencie
----------

1. ↑   *Prezident SR - Rad Ľudovíta Štúra, I. trieda* [online]. Bratislava: Kancelária prezidenta SR, [cit. 2021-09-12]. Dostupné online.
2. ↑   *Výročné trofeje Slovenského olympijského výboru* [online]. Bratislava: Slovenský olympijský výbor, [cit. 2011-05-16]. Dostupné online. Archivované 2012-05-23 z originálu.
3. ↑   *POPLUHÁR Ján - BIMBO* [online]. Asociácia profesionálnych futbalistov Slovenska, 2012-08-13, [cit. 2014-02-14]. Dostupné online. Archivované 2014-02-23 z originálu.
4. ↑   *The International Astronomical Union Minor Planet Center* [online]. minorplanetcenter.net, [cit. 2021-09-12]. Dostupné online. (po anglicky)

Externé odkazy
--------------

* Reprezentačná štatistika Popluhára
* Popluhár: The people's choice
* Ján Popluhár nás navždy opustil

Autoritné údaje: * SNK: 167084
* VIAF: 8354156565736123500004
Súradnice: 8°03′30″J 114°14′30″V﻿ / ﻿8,05833°J 114,24167°V﻿ / -8.05833; 114.24167

**Ijen** je názov vulkanického komplexu nachádzajúceho sa vo východnej časti ostrova Jáva. Komplex je tvorený 20 km širokou kalderou a viacerými postkalderovými stratovulkánmi a troskovými kužeľmi, nachádzajúcimi sa na jej okrajoch, prípadne na dne kaldery. Najväčšia koncentrácia postkalderových štruktúr sa nachádza v južnej časti kaldery.

Najvyšším bodom komplexu je stratovulkán *Merapi* (2 799 m). Západne od vulkánu Merapi leží stratovulkán Ijen, v kráteri tohto vulkánu sa nachádza najväčšie vysoko kyslé jazero na svete - má priemer približne 1 km. Okolie jazera je miestom ťažby síry, ktorá kondenzuje z vulkanických plynov v sústave keramických trubiek, následne je ochladená až do tuhej fázy, balená a ručne transportovaná niekoľko kilometrov dolu svahmi sopky.

Iné projekty
------------

Commons
* Spolupracuj na Commons Commons ponúka multimediálne súbory na tému **vulkanický komplex Ijen**.

Externé odkazy
--------------

* www.volcano.si.edu Archivované 2020-11-14 na Wayback Machine - vulkanický komplex Ijen na Global Volcanism Program (po anglicky)
**Ján Stančík** (\* 31. marec 1983, Nová Baňa) je slovenský tenisový tréner a bývalý profesionálny hráč. V súčasnosti je riaditeľom a hlavným trénerom mužov v medzinárodnej tenisovej akadémii *Love4Tennis* v Bratislave.

V roku 2009 bol trénerom vrcholového centra mládeže v tenisovom klube Slávia Agrofert STU Bratislava, kde trénoval popredných slovenských hráčov Rebeku Šramkovú a Mateja Maruščáka. V tom istom roku sa stal aj trénerom akadémie Love4Tennis v ktorej pôsobí dodnes.

Je certifikovaným trénerom Slovenského tenisového zväzu (STZ) a absolventom Slovenskej poľnohospodárskej univerzity v Nitre. Hovorí plynule anglicky.

Životopis
---------

### Hráčska kariéra

Stančík začal hrať tenis keď mal 7 rokov. V kategórii do 10 rokov sa stal majstrom Slovenska v dvojhre.

V juniorských kategóriách vždy patril medzi najlepších slovenských hráčov. V medzinárodnom rebríčku ITF do 18 rokov sa prepracoval na 126. miesto v dvojhre.

V mužskej kategórii je víťazom 8. turnajov kategórie Furutes s dotáciami 10 000 USD a 15 000 USD. Zúčastnil sa na dvoch svetových univerziádach v Južnej Kórei a Thajsku. V Južnej Kórei spolu s Igorom Zelenayom získali bronzové medaily.

Je 3-násobným víťazom Slovenskej extraligy mužov s tímom TC Empire Trnava.

Najvyššie umiestnenie v rebríčku ATP v dvojhre dosiahol podľa atpworldtour.com 7. júla 2008 - 388. hráč sveta. Vo štvorhre sa nachádzal 7. júla 2008 na 493. mieste.

### Trénerská kariéra

So Stančíkom od roku 2009 spolupracovali nasledovní hráči:

* Uladzimir Ignatik - ATP 137
* Norbert Gombos - ATP 103
* Danylo Kalenichenko - ATP 550
* Adrian Partl - ATP 393
* Karin Morgošová - WTA 351
* Alexey Aleschev – ITF 42
* Isa Mammetgulyyev – ATP 1115
* Tim Srkala – ITF 116
* Filip Vittek – ATP 1297 (majster Slovenska do 18 rokov)
* Jakub Behúň – majster Slovenska do 18 rokov
* Rebeka Šramková - WTA 124
* Matej Maruščák - ATP 1301

### Rodina

Je ženatý s manželkou Hanou a má dve deti, synov Adama a Lukáša. Žije v Bratislave.

Externé odkazy
--------------

* Ján Stančík - na stránkach ITF
* Ján Stančík - na stránkach ATP WORLD TOUR
* Ján Stančík - na stránkach tenisovej akadémie Love4Tennis
* Ján Stančík Archivované 2017-01-04 na Wayback Machine - na stránkach TC EMPIRE Trnava

Referencie
----------

* *Tenisová príprava Adriana Partla. tenisovysvet.sk, 11.2.2015.* Dostupné online Archivované 2017-01-04 na Wayback Machine
* *Juríková a Stančík vyhrali tituly v slovenskej extralige. love4tennis.sk, 6.5.2015.* Dostupné online
**Jacob Hansen** (\* 9. november 1970, Esbjerg, Dánsko) je dánsky gitarista, basgitarista, spevák, mixážny technik a producent, ktorý v roku 1990 založil nahrávacie štúdio Hansen Studios. Momentálne hrá pre progresívnu power metalovú kapelu Pyramaze.

Biografia
---------

Hansen svoje prvé hudobné pokusy skúšal vo svojich pätnástich rokoch, keď so svojím priateľom odohral niekoľko jamových stretnutí. To bolo základom pre založenie thrash metalovej skupiny Black Creed o rok neskôr, ktorá neskôr zmenila svoj názov na skupinu Invocator. Na začiatku deväťdesiatych rokov vydala skupina tri albumy, na ktorých je možné počuť Hansena ako speváka a gitaristu. V roku 1995 sa skupina Invocator opäť rozpadla. O sedem rokov neskôr skupina reformovala a v roku 2003 vydala svoj posledný album *Through the Flesh to the Soul*. Potom sa Hansen pridal ku skupine Beyond Twilight, s ktorou spieval na dvoch albumoch a hral na rytmickú gitaru. V roku 2007 spieval Hansen v progresívno-metalovej skupine Anubis Gate v ich albume s názvom *Andromeda Unchained*.

Od roku 1990 sa Hansen objavuje aj ako hudobný producent a vedie nahrávacie štúdio Hansen Studios v meste Ribe. Najprv pracoval s miestnymi dánskymi skupinami ako Urkraft, Raunchy alebo Arcane Order. Od polovice nultých rokov prišli do mesta Ribe prvé zahraničné skupiny ako Maroon, Deadlock alebo Rock Rock. V roku 2003 Hansen produkoval demonahrávku *Beat the Meat* skupiny Volbeat. Hoci pôvodne mal s hudbou tejto skupiny málo spoločného, stal sa ich materským producentom. To bol začiatok ich spolupráce, a tak Hansen začal produkovať všetky ich albumy. Produkoval tiež niekoľko albumov pre dánsku rockovú skupinu Dúné a faerskú vikingsko-metalovú skupinu Týr.

Na Danish Metal Awards získal cenu za „najlepšiu produkciu" za album skupiny Hatesphere *The Sickness Within* s Tueom Madsenom v roku 2005, za album skupiny Volbeat *Guitar Gangsters & Cadillac Blood* v roku 2008 a za album skupiny Anubis Gates *The Detached* v roku 2009.

Diskografia
-----------

### So skupinou Invocator

* 1991: *Excursion Demise*
* 1993: *Weave the Apocalypse*
* 1995: *Dying to Live*
* 2003: *Through the Flesh to the Soul*

### So skupinou Beyond Twilight

* 2005: *Section X*
* 2006: *For the Love of Art and the Making*

### So skupinou Anubis Gate

* 2007: *Andromeda Unchained*
* 2009: *The Detached*

Referencie
----------

1. ↑  Artikel: VOLBEAT – DE NYE MASTODONTER Archivované 2016-05-04 na Wayback Machine. Lydtapet.net. Získané 9/12-2015
2. ↑  jacobhansen.com: History (Archivované zo 7. januára 2009 cez Internet Archive)
3. ↑   *Jacob Hansen | Songs* [online]. AllMusic, [cit. 2020-11-09]. Dostupné online. (po anglicky)
4. ↑  ALBRECHT, Frank. *Der Produzent: Jacob Hansen*. *Rock Hard* , august 2008, s. 27
5. ↑  BLABBERMOUTH. *METALLICA, VOLBEAT, SCAMP Honored At DANISH METAL AWARDS* [online]. BLABBERMOUTH.NET, 2008-11-15, [cit. 2020-11-09]. Dostupné online.

Externé odkazy
--------------

* Oficiálna stránka Jacoba Hansena

Zdroj
-----

* *Tento článok je čiastočný alebo úplný preklad článku Jacob Hansen na dánskej Wikipédii.*
Palác Noordeinde, Amsterdam
Mauritshuis, Haag
**Jacob van Campen** (\* 2. február 1596, Haarlem, Holandsko – † 13. september 1657, Amersfoort) bol holandský barokový umelec a architekt.

Život
-----

Narodil sa v bohatej rodine v Haarleme a mladosť strávil v rodnom meste. Nakoľko bol zo vznešenej rodiny a mohol nakladať so svojim časom ako chcel, začal sa venovať maliarstvu ako svojmu koníčku. V roku 1614 sa stal členom *Guild of Saint Luke* a študoval maliarstvo u Fransa de Grebbera (z tohto obdobia sa zachovalo mnoho jeho malieb). Asi v rokoch 1616 – 1624 žil v Taliansku. Po návrate do Holandska sa začal venovať architektúre, v ktorej využil svoje si vypožičal od architektov ako Andrea Palladio, Vincenzo Scamozzi, a tiež využil vplyv Marca Vitruvia Pollia. A je to tiež hlavne on, kto je zodpovedný za obnovu neoklasického štýlu v holandskej barokovej architektúre – kombináciu domáceho, holandského murovaného štýlu s Vitruvianovými princípmi.

Van Campen spolu a jeho priateľ Constantijn Huygens navrhli nový dom pre Hugenotov. Po Van Campenovej smrti jeho práca silno ovplyvnila Johanna Mauritsa, princa z Nassau, dizajnéra záhrad v Kleve, a Frederika Williama Brandenburského.

Diela
-----

Prvá známa van Campenova budova je *Coymans house* z roku 1625 v Amsterdame. V 30. rokoch 17. storočia van Campen a Pieter Post navrhli Mauritshuis v Haagu (palác, ktorý je dnes domovom Kráľovskej obrazovej galérie), a sám van Campen postavil tiež prvé holandské divadlo – amsterdamský Stadsschouwburg. Okolo roku 1645 van Campen navrhol kostol *Nieuwe Kerk* v Haarleme, ktorý bol ovplyvnený tvorbou anglického architekta Christophera Wrena. Jeho najznámejšou prácou je pravdepodobne veľká mestská radnica v Amsterdame (začiatok stavby v roku 1648), dnešný Kráľovský palác na námestí Dam.

Iné projekty
------------

Commons
* Spolupracuj na Commons Commons ponúka multimediálne súbory na tému **Jacob van Campen**

Literatúra
----------

* Huisken, Jacobine, Koen Ottenheym and Gary Schwartz: *Jacob van Campen. Het klassieke ideaal in de Gouden Eeuw.* Amsterdam, 1995.
* Mak, G.: *Het stadspaleis. De geschiedenis van het paleis op de Dam.* Amsterdam, 1997.

Externé odkazy
--------------

* 
* 
* 

Autoritné údaje: * abART: 59509
* BnF: 149710855
* GND: 118776630
* ISNI: 0000 0000 6631 3684
* LCCN: n80057420
* ULAN: 500115589
* VIAF: 51837623
* Web umenia: 1009636
* WorldCat: lccn-n80057420
**Háje** je stanica metra v Prahe na linke C. Nachádza sa na sídlisku Jižní Město, v katastrálnom území Háje. Uvedená do prevádzky bola 7. novembra 1980 pod názvom *Kosmonautů*. Súčasný názov dostala v roku 1990.

Charakteristika stanice
-----------------------

Stanica Háje je hĺbená, založená v otvorenej jame a dlhodobo koncová stanica na trase C. Konštrukcia je monolitická, železobetónová. Je dlhá 515 m (vrátane dvoch obratových a dvoch odstavných koľají) a je 11 m pod povrchom námestia Kosmonautů. Má dva vestibuly - západný, spojený s nástupišťom pevným schodišťom a východný, z ktorého vedú k nástupišťu tri eskalátory. Nástupištia stanice sú za koľajami obložené mramorovými doskami, rovnako ako všetky ostatné vtedajšie stanice linky C. Pre symbolické zjednotenie s trasou A tu bolo navyše použitých niekoľko hnedých hliníkových eloxovaných výliskov ako na linke A.

Táto stanica je koncipovaná ako dlhodobo koncová. Za stanicou a obratovými koľajami sú technologické priestory, ktoré predtým slúžili okrem vlakových čiat aj pracovníkom údržby vozňov. Bola tu zriadená tzv. Stanica prevádzkového ošetrenia (SPO). Prebiehali tu za prevádzky základné prehliadky súprav metra. Tieto prehliadky prebiehali vždy na jednej z obratových koľají. V dnešnej dobe priestory slúžia prevažne pre vlakové čaty (nástupné miesto). Výstavba stanice koncom 70. rokov stála 338 miliónov Kčs. V roku 1997 došlo v priestore odstavných koľají k požiaru, pri ktorom však nikto nebol zranený.

Referencie
----------

1. ↑  METROPROJEKT Praha a.s.. *Detail projektu/Stanice Háje* [online]. metroprojekt.cz, [cit. 2013-02-07]. Dostupné online. (po česky)[nefunkčný odkaz]

Iné projekty
------------

Commons
* Spolupracuj na Commons Commons ponúka multimediálne súbory na tému **Háje (stanica pražského metra)**

Externé odkazy
--------------

* Profil stanice na stránkach Metroweb.cz

  


|  |  |  |
| --- | --- | --- |
| ← smer Letňany | **Pražské metro – linka C** | smer Háje → |
| **Opatov** | **Háje** | **(*konečná stanica*)** |
| Letňany bezbariérový prístup – Prosek bezbariérový prístup – Střížkov bezbariérový prístup – Ládví bezbariérový prístup – Kobylisy bezbariérový prístup – Nádraží Holešovice bezbariérový prístup – Vltavská – Florenc  bezbariérový prístup – Hlavní nádraží bezbariérový prístup – Muzeum  bezbariérový prístup – I. P. Pavlova – Vyšehrad bezbariérový prístup – Pražského povstání – Pankrác bezbariérový prístup – Budějovická – Kačerov – Roztyly bezbariérový prístup – Chodov bezbariérový prístup – Opatov bezbariérový prístup – Háje bezbariérový prístup |
**Július Földessy** (maď. *Földessy Gyula*, ukr. *Юлій Фелдешій*; \* 7. september 1875, Sobrance – † 1947, Sambir) bol kníhtlačiar, vydavateľ, verejný činiteľ a politik rusínskej národnosti v prvej polovici 20. storočia.

Biografia
---------

Študoval na gymnáziu v Užhorode a pokračoval na miestnom gréckokatolíckom učiteľskom seminári. Po absolvovaní dvoch ročníkov sa začal venovať tlačiarenstvu. Pracoval v užhorodskej tlačiarni, ktorej sa neskôr stal aj majiteľom. Tlačiareň patrila k významným šíriteľom rusínskej kultúry. Istý čas pôsobil na území Maďarska, ako aj v Mníchove. Zúčastnil sa bojov v 1. svetovej vojne, kde bol na ruskom fronte zranený. Neskôr začal vydávať v Užhorode noviny. Po vzniku Československa sa začal angažovať aj politicky. Bol členom, neskôr aj podpredsedom Autonómneho poľnohospodárskeho zväzu (AZS). Išlo o stranu Rusínov, ktorá mala v programe autonómiu Podkarpatskej Rusi a bola orientovaná promaďarsky. V parlamentných voľbách v roku 1935 bol zvolený do hornej komory Národného zhromaždenia za XII. volebný kraj (Užhorod). AZS vtedy kandidovala v rámci formácie Autonomistický blok (vedenej HSĽS). Do senátorského klubu HSĽS nevstúpil a v senáte pôsobil ako nezaradený. Napriek tomu s ľudákmi spolupracoval. V boji za autonómiu kooperoval aj s maďarskými politickými stranami, ako aj so Spišskými Nemcami. Dokonca navrhoval zväčšiť územie Podkarpatskej Rusi o časť východného Slovenska, pričom za hlavné mesto navrhoval Košice. Senátorom zostal do začiatku roku 1939. Mandátu bol zbavený 20. januára 1939 v súvislosti s rozpustením politických strán na Podkarpatskej Rusi. V roku 1939 bol kooptovaný do maďarského parlamentu ako zástupca území pričlenených k Maďarskému kráľovstvu. Poslancom bol do roku 1944. Pôsobil aj ako poradca komisára pre Karpatské územie. V novembri 1944 bol zatknutý a uväznený sovietskymi orgánmi. Zomrel vo väznici v meste Sambor (dnes Ukrajina, Ľvovská oblasť).

Referencie
----------

1. ↑   *1939–1944. évi országgyűlés Haeffler István, szerk.: Országgyűlési almanach. Az 1939–44. évi országgyűlésről. Budapest, 1940. | Library | Hungaricana* [online]. library.hungaricana.hu, [cit. 2022-02-02]. Dostupné online.
2. ↑   *Digitálna knižnica - dokument* [online]. www.nrsr.sk, [cit. 2022-02-02]. Dostupné online.
3. ↑   *Wayback Machine* [online]. web.archive.org, [cit. 2022-02-02]. Dostupné online.

Zdroj
-----

* *Tento článok je čiastočný alebo úplný preklad článku Julius Földessy na českej Wikipédii.*

Autoritné údaje: * PIM: PIM54830
O rovnomennom území spomínanom v Iliade pozri *Kilíkia (Trója).*
**Kilíkia** (iné názvy: **Kilikia, Cilícia, Cilicia**, zriedkavejšie *Kylikia*; gr. Κιλικία - Kilikia/iný prepis: Kilikiá; lat. Cilicia) je historické územie v juhovýchodnej Malej Ázii. Hlavným mestom bol Tarsos.

V antike v Kilíkii žili kmene Kilikov. Striedavo tu vládli domáce kniežatá, Chetiti (časť Kilíkie bola ich vazalom v 14.-13. stor. pred Kr.), asýrski vládcovia (8. stor. pred Kr.), perzskí satrapovia (6. - 4. stor. pred Kr.), macedónski, sýrski a egyptskí králi, až sa nakoniec v druhom a prvom storočí pred Kr. viacerými dobytiami stala rímskym (neskôr byzantským) územím. Provincia Cilicia v republikánskom období zahŕňala aj susedné územia Cyprus, Lýkia, Pamfýlia, Pizídia, Isauria, Lykáonia a krátky čas aj časti provincie Ázia.

Od zač. 8. storočia po Kr. do roku 965 patrilo územie do Arabskej ríše, potom patrilo znova Byzantskej ríši. Koncom 11. storočia v Kilíkii založili svoj štát (tzv. Malé Arménsko) arménski utečenci. V roku 1375 tento štát rozbili Mameluci. Od začiatku 16. storočia bola Kilíkia súčasťou Osmanskej ríše, dnes Turecka.

Externé odkazy
--------------

* Zeno.org
* Encyclopaedia Britannica
* Kleió.cz
* Cilicia (Livius.org)
* Kilikien
**Jürgen Stock** (\* 4. október 1959, Wetzlar, Nemecko) je nemecký policajný dôstojník a akademik. Od 7. novembra 2014 je generálnym tajomníkom Interpolu.

Životopis
---------

V roku 1978 nastúpil ku kriminálnej polícii v Hesensku a do roku 1992 pôsobil na pozícii dôstojníka. V rokoch 1992 až 1996 študoval na Giessenskej univerzite, kde sa venoval vedeckému výskumu v oblasti kriminalistiky. V roku 1996 začal pracovať ako právnik, ale onedlho sa vrátil do Bundeskriminalamt, kde sa stal zástupcom vedúceho oddelenia boja proti hospodárskej kriminalite. V roku 1998 sa stal prezidentom Univerzity aplikovanej policajnej vedy so sídlom v Sasku-Anhaltsku.

Do Bundeskriminalamt sa ešte raz vrátil v roku 2000, kde bol riaditeľom Inštitútu pre vynútiteľnosť práva a školenia. V roku 2004 sa stal viceprezidentom Bundeskriminalamt.

Je tiež čestným profesorom práva a kriminológie na univerzite v Giessene. Má 35 rokov policajnej praxe, pričom viac než polovicu svojej kariéry zastával vo vedúcich funkciách.

Od roku 2005 pracuje pre Interpol. V rokoch 2007 až 2010 pôsobil v tejto organizácii na pozícii európskeho viceprezidenta. 7. novembra 2014 bol zvolený valným zhromaždením za generálneho tajomníka. Túto pozíciu prevzal po Ronaldovi Noblovi s okamžitou účinnosťou. Bol zvolený na päťročné obdobie. Vo svojej funkcii okrem iného implementuje komplexný reformný proces s názvom INTERPOL 2020 s úmyslom zlepšiť schopnosť organizácie plniť globálne bezpečnostné potreby svojich členských krajín.

Referencie
----------

1. 1 2 3   *Curriculum Vitae Jürgen Stock* [online]. Bundeskriminalamt, [cit. 2019-10-06]. Dostupné online.
2. ↑   *"Jürgen Stock / Structure and governance / About INTERPOL / Internet / Home - INTERPOL"* [online]. www.interpol.int, [cit. 2019-10-06]. Dostupné online.
3. 1 2   *Jürgen Stock biography* [online]. www.interpol.int, [cit. 2019-10-06]. Dostupné online. (po anglicky)
4. ↑   *"Germany's Jurgen Stock new Interpol chief"* [online]. SkyNews. 8. November 2014, [cit. 2019-10-06]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Jürgen Stock**

Zdroj
-----

* *Tento článok je čiastočný alebo úplný preklad článku Jürgen Stock na anglickej Wikipédii.*

Autoritné údaje: * GND: 118152726
* ISNI: 0000 0001 0956 4871
* LCCN: n96081557
* VIAF: 15558796
* WorldCat: lccn-n96081557
**Jadrová havária** je porucha jadrového zariadenia, ktorej závažnosť sa na Medzinárodnej stupnici jadrových udalostí (INES - International Nuclear Event Scale) pohybuje v rozsahu 4 až 7. Podľa Zákona č. 130/1998 Z.z. to je udalosť, pri ktorej sa závažne poškodilo jadrové zariadenie, alebo prišlo k závažnému poškodeniu alebo môže prísť k závažnému poškodeniu zdravia vplyvom ionizujúceho žiarenia alebo k úniku rádioaktívnych látok do životného prostredia.

Na Slovensku definíciu a postupy upravuje Vyhláška ÚJD č. 31/2000 Z.z. o udalostiach na jadrových zariadeniach (UJZ). Vyhláška ustanovuje podrobnejšiu úpravu kategorizácie jednotlivých druhov udalostí (poruchy, nehody, havárie) vychádzajúc zo zákona č. 130/98 Z.z. Ďalej určuje spôsob ohlasovania udalostí, spôsob zisťovania príčin udalostí a určuje aj spôsob informovania verejnosti.

Zdroje
------

* INES Manuál
* Národná správa Slovenskej republiky o stave radiačnej a jadrovej bezpečnosti , september 2001
**Kindermanažment** alebo zriedkavo **kinder manažment** je dehonestujúce označenie javu, keď strategické pozície vo firme, úrade alebo inej organizácii ovládnu relatívne mladí ľudia.

Príklady použitia
-----------------

Podľa zakladateliek združenia Plus 50 sa označenie ujalo ako synonymum pre vrcholové vedenie najmä v postkomunistických krajinách; dávajú ho do protikladu k funkčnému modelu obvyklému na západe, ktorý stojí na prirodzenej autorite získanej najmä skúsenosťami a znalosťami.

Bývalá štátna zástupkyňa Mária Benešová označila týmto slovom ľudí okolo Petra Dimuna. Novinár Bohumil Pečienka uvádza, že ako kindermanažment bola posmešne označovaná skupina politikov, ktorou sa obklopil Jiří Paroubek: Hašek, Tejc, Petržílek, Dimun, Hamáček. Ako kindermanažment boli úradníkmi označovaní mladí ľudia, ktorých priviedol na ministerstvo spravodlivosti Pavel Němec. V tejto súvislosti článok na iDnes.cz zmienil aj Stanislava Grossa, ktorý bol vo veku 35 rokov najmladším ministerským predsedom krajín EÚ, a iných mladých politikov, ktorí sa dostali do vedení politických strán i ministerstiev.

Česká ľavicová opozícia údajne označovala ako "Julínkův kindermanažment" tím pripravujúci reformu zdravotníctva za ministra Julínka, kde ako poradkyne pôsobili napríklad 26-ročná Lucia Bryndová a 29-ročná Henrieta Madarová. Na Slovensku sa tak v roku 2004 označovala mladá generácia úradníkov na ministerstvách zdravotníctva a sociálnych vecí, ktorým bolo vytýkané, že nedokážu sami prezentovať zrozumiteľne svoje vízie a musia si na to najať PR agentúru. Julínkov tím označil ako kindermanažment napríklad senátor Vladimír Dryml.

V internetových diskusiách a blogoch je ako kinderamanažment označované vedenie mnohých známych i neznámych firiem, najčastejšie tridsiatnikov, ale niekedy aj štyridsiatnikov (napr. Martin Roman, Aleš Hušák, Július Rezeš a mnohí ďalší).

Referencie
----------

1. ↑   *Plus 50: šance pro starší ročníky na trhu práce* [online]. iHNed.cz, MPSV, 23. 7. 2009. Dostupné online. (po česky)
2. ↑  HECHTOVÁ, Alena. *Vyprávění o Dimunovi: Je jako Goebbels, živí se lhaním* [online]. Parlamentní listy.cz, 24. 2. 2011. Dostupné online. Archivované 2011-02-27 z originálu. (po česky)
3. ↑  PEČÍNKA, Bohumil. *Na téma modernizace – Reflexe posledního sjezdu ČSSD* [online]. Revue Politika 3/2007, 20. 3. 2007. Dostupné online. (po česky)
4. ↑  ČÁSENSKÝ, ŠIMŮNEK, ŠÍDLO. *Guláš za 540. Pan ministr obědvá* [online]. iDnes.cz, 26. 7. 2004. Dostupné online. (po česky)
5. ↑  PETRÁŠOVÁ, Lenka. *Lidé, kteří vymýšlejí reformu zdravotnictví*. Zdn.cz, 28. 1. 2008. (po česky)
6. ↑  BÄCK, Edita-Anna. *Píár práca kindermanažmentu* [online]. SME.sk, 21. 8. 2004. Dostupné online.
7. ↑   *2. den schůze Senátu ČR - 18. června 2009, projednávání novely zákona o veřejném zdravotním pojištění* [online]. SENÁT PČR, 18.6.2009. Dostupné online. (po česky)

Zdroj
-----

*Tento článok je čiastočný alebo úplný preklad článku Kindermanagement na českej Wikipédii.*
O tanku pozri *KV-1.*
Vchod do hrobky
3D vizualizácia hrobky
**KV1**, ktorá sa nachádza v Údolí kráľov v Egypte, je hrobka faraóna Ramessesa VII.. Bola vystavaná počas vlády Ramessesa VII. z 20. dynastie. Hrobka bola otvorená už v praveku, ale podrobného výskumu a popisu sa dočkala až v rokoch 1984-1985 Edwinom Brockom. Hrobka má len jednu chodbu a v porovnaní s ostatnými hrobkami zo svojej doby je malá.

Stavba hrobky
-------------

Rovnako ako väčšina hrobiek z tejto doby má KV1 dlhý a rovný charakter. Nástupcovia Ramessesa VII. stavali hrobky podľa rovnakého vzoru a s približne rovnakou výzdobou. Skladá sa zo štyroch hlavných častí: vchodu, chodby, pohrebnej siene so sarkofágom, a menšou miestnosťou na konci. Táto malá miestnosť mala pôvodne slúžiť ako pohrebná sieň, ale nakoľko Ramesses zomrel len po siedmich rokoch vlády sa výstavba hrobky urýchlene ukončila faraón bol pochovaný v už dokončenej miestnosti.

Dekorácia v chodbe obsahuje ilustrácie z Knihy brán, Knihy jaskýň a Knihy Zeme. Steny pohrebnej siene sú vyzdobené výjavmi z Knihy Zeme. Tematikou a štýlom táto hrobka nasleduje KV9, hrobku Ramessesovho predchodcu Ramessesa VI. s maľbou bohyne Nut na strope. 

V pohrebnej miestnosti bola do kameňa vyrytá priehlbina, s kameňom použitým ako príklop navrchu. Toto je posledná známa hrobka kde bol použitý sarkofág. Neskoršie hrobky používali hlbšie jamy prikryté vekom. Napriek tomu že hrobka bola vykradnutá už v staroveku, a múmia zmizla nevedno kedy, štyri nádoby s menom Ramessesa VII. boli nájdené v hrobke TT320 spolu s ostatkami veľa ďalších faraónov.

Hrobka v minulosti
------------------

KV1 patrí medzi jednu z jedenástich hrobiek ktoré boli otvorené už v staroveku. V hrobke bolo nájdených 132 kresieb zanechaných gréckymi a rímskymi návštevníkmi. Neskôr táto hrobka slúžila ako obydlie pre koptských mníchov.

Medzi prvých európskych návštevníkov patrí Richard Pococke, ktorý túto hrobku nazval *"Tomb A"* (*"Hrobka A"*) v jeho práci Pozorovania v Egypte z roku 1743.

Učenci privedení Napoleonom popísali KV1 ako *"1er Tombeau" ("1. hrobka").*

Archeologické práca
-------------------

Hrobka bola bez dokumentácie vyprázdnená v 50-tych rokoch. V roku 1983 viedol Edwin Brock dôkladné vykopávky poschodia s pohrebnou sieňou. O desať rokov neskôr sa uskutočnili vykopávky vchodu. V roku 1994, Najvyššia rada starožitností vyčistila steny a opravila pukliny v stenách omietkou, čím zakryli grécke a rímske kresby.

Galéria
-------

* Nástenná maľbaNástenná maľba
* Výzdoba pohrebnej sieneVýzdoba pohrebnej siene

Iné projekty
------------

Commons
* Spolupracuj na Commons Commons ponúka multimediálne súbory na tému **KV1**

Pozri aj
--------

* Zoznam hrobiek v Údolí kráľov

Externé odkazy
--------------

* Theban Mapping Project: KV1
**Kadima** (hebr. קדימה; dosl. *Vpred*) je izraelská politická strana. Po voľbách 28. marca 2006 je najsilnejšou politickou stranou v krajine, keď získala 29 zo 120 kresiel v Knesete. 

Stranu založil bývalý izraelský premiér Ariel Šaron 21. novembera 2005 po vystúpení z pravicového Likudu; Kadima samotná sa skôr považuje za stranu politického stredu. Po Arielovi Šaronovi sa predsedom strany stal Ehud Olmert. Ten po sérii korupčných škandálov 30. júla 2008 ohlásil, že sa nebude uchádzať o miesto predsedu strany v septembrových primárkach a po zvolení nového predsedu odstúpi aj z funkcie izraelského premiéra. Vo voľbách, ktoré sa uskutočnili 17. septembra 2008 zvíťazila ministerka zahraničných vecí Cipi Livniová. Medzi ďalší významných politikov strany patrí napr. Livniovej protikandidát na post predsedu strany Šaul Mofaz a prezident Šimon Peres.

Referencie
----------

1. ↑  "Livni to lead Israel ruling party", BBC News (18. september 2008). Prístup: 18. september 2008.

Externé odkazy
--------------

* Oficiálne stránky Archivované 2018-11-12 na Wayback Machine
**Informatická výchova**  je nový vyučovací predmet 1.stupňa základných škôl,v rámci štátneho vzdelávacieho programu ISCED 1.  

Na 1.stupni ZŠ sa budujú základy informatiky, preto sa názov predmetu prispôsobil na informatická výchova. Poslaním vyučovania, informatickej výchovy, je viesť žiaka 1.stupňa ZŠ k pochopeniu základných pojmov, postupov a techník používaných pri práci s údajmi a informáciami v počítačových systémoch.  

Vychováva k efektívnemu využívaniu prostriedkov IKT s rešpektovaním právnych a etických zásad. Toto poslanie sa dá dosiahnuť spoločným pôsobením predmetu informatická výchova a aplikovaním IKT vo vyučovaní iných predmetov, medzipredmetových projektov, celoškolských programov a pri riadení školy.  
 Oblasť informatiky zaznamenáva mimoriadny rozvoj, preto v predmete informatická výchova je potrebné dôkladnejšie sa zamerať na štúdium základných pojmov. Dostupné technológie majú poskytnúť vyučovaniu informatickej výchovy široký priestor na motiváciu a praktické projekty.

Stratégie vyučovanie
--------------------

Pri voľbe vyučovacích metód a foriem prihliadame na obsah vyučovania, na individualitu žiakov a vzťahy v triednom kolektíve tak, aby boli splnené stanovené ciele a rozvíjali sa kľúčové kompetencie žiakov pre daný predmet. 
Pri výučbe informatickej výchovy využívame najmä:

* riadený rozhovor (aktivizovanie poznatkov a skúseností žiakov)
* výklad učiteľa
* problémová metóda (upútanie pozornosti prostredníctvom nastoleného problému)
* rozprávanie (vyjadrovanie skúseností a aktívne počúvanie)
* prezentačná metóda (prezentácia s využitím dataprojektoru)
* kooperatívne vyučovanie (forma skupinového vyučovania – napr. vo dvojiciach)
* heuristická metóda (učenie sa riešením problémov)
* samostatná práca žiakov (s pracovným listom, s počítačom, s internetom)
* projektové, zážitkové vyučovanie

Ciele predmetu
--------------

Cieľom informatickej výchovy na 1. stupni ZŠ je zoznámenie sa s počítačom a možnosťami jeho využitia v každodennom živote.Prostredníctvom  primeraných veku žiakov získať základné zručnosti v používaní počítača. V rámci medzipredmetových vzťahov si žiaci pomocou rôznych aplikácií precvičujú základné učivo z matematika, slovenského a cudzieho jazyka, získavajú vedomosti za podpory edukačných programov z prírodovedy a vlastivedy. Rozvíjajú svoju tvorivosť a estetické cítenia v rôznych grafických editoroch Dôraz sa pri tom kladie nie na zvládnutie ovládania aplikácie, ale na pochopenie možností, ktoré môžeme využiť pri každodenných činnostiach.

Pozri aj
--------

* Informatika
**ISO 690** (úplný názov **ISO 690:1987, Documentation – Bibliographic references – Content, form and structure**) je medzinárodný štandard, ktorý upravuje obsah, formu a štruktúru písomných dokumentov ako aj formu bibliografických citácií a odkazov. Štandard bol na Slovensku prevzatý v roku 1998 ako norma *STN ISO 690 (01 0197) Dokumentácia. Bibliografické odkazy. Obsah, forma a štruktúra*.

ISO 690-2
---------

Štandard bol v roku 1997 rozšírený aj na elektronické dokumenty a ich časti pod názvom **ISO 690-2:1997, Information and documentation – Bibliographic references – Part 2: Electronic documents or parts thereof**, na Slovensku v roku 2001 ako norma *STN ISO 690-2 (01 0197) Informácie a dokumentácia. Bibliografické citácie. Časť 2: Elektronické dokumenty alebo ich časti*.

Zdroje
------

* Rastislav Harčarufka a Katarína Harčarufková. *Prehľad normy STN ISO 690 a STN ISO 690-2*

Externé odkazy
--------------

* Excerpts from International Standard ISO 690:1987
* Excerpts from International Standard ISO 690-2
* PDF (Bibliografické citace dokumentu podle ČSN ISO 690 a ČSN ISO 690-2 (01 0197), Část 1, Petr Boldiš)
* PDF (Bibliografické citace dokumentu podle ČSN ISO 690 a ČSN ISO 690-2, Část 2, Petr Boldiš)
**ISO 8601** je medzinárodný štandard pre zápis dátumu a času vydaný Medzinárodnou organizáciou pre normalizáciu (ISO). Na Slovensku bol tento štandard vedený ako **STN EN 28601** pod názvom „Dátové prvky a formáty výmeny. Výmena informácií. Prezentácia dátumu a času" (táto norma bola zrušená k 1.6.2009). Podľa štandardu ISO 8601 sú elementárne prvky dátumu radené od významnejších po menej významné. Prakticky to vyzerá tak, že sa najprv uvádza rok a nakoniec sekundy.

História štandardu
------------------

Prvé vydanie štandardu ISO 8601 bolo publikované roku 1988. Vzniklo zjednotením niekoľkých starších štandardov. Boli to štandardy ISO 2014, ISO 2015, ISO 2711, ISO 3307 a ISO 4031. 

Nasledovala druhá verzia vydaná roku 2000 a terajšia tretia verzia ISO 8601:2004 vydaná 3. decembra 2004. 

ISO 2014 bol štandard, ktorý pôvodne uvádzal iba celočíselný zápis dátumu vo formáte [YYYY]-[MM]-[DD]. Číselný systém zápisu týždňov bol zavedený v štandarde ISO 2015 a identifikácia radovým dátumom bola pôvodne definovaná v štandarde ISO 2711.

Základné princípy
-----------------

Hodnoty dátumu a času sú zoradené od *významnejších po menej významné*. Každá hodnota (rok, mesiac, deň, čas) má *pevný počet číslic*. Číslo sa zľava zarovnáva nulou na počet týchto číslic (napr. 4:30 je zarovnané na 04:30). 
Zápis dátumu je možné vykonať dvoma spôsobmi. V *základnom formáte* s minimom znakov, alebo v '*rozšírenom formáte* s oddeľovačmi pre zlepšenie čitateľnosti. Štandardným oddeľovačom je *spojovník* medzi rokom, mesiacom a dňom a *dvojbodka* medzi hodinami, minútami a sekundami. Napríklad 6. januára 2007 je možné napísať ako 2007-01-06, alebo bez použitia oddeľovačov ako 20070106. 

Pri zápise dátumu je tiež možné vynechať niektoré elementárne prvky. Napríklad 2006-01 je korektný zápis pre január 2006. V prípade tohto zápisu musia byť ale vždy vynechané menej dôležité elementárne prvky. *Nie je možné* zapísať 2006-06 pre šiesty deň neznámeho mesiaca roku 2006!

Referencie
----------

1. ↑   *SUTN - Detailné zobrazenie normy STN EN 28601* [online]. Slovenský ústav technickej normalizácie, [cit. 2010-06-28]. Dostupné online. Archivované 2014-08-07 z originálu.

Externé odkazy
--------------

* (po slovensky) Oficiálna webová stránka Slovenského ústavu technickej normalizácie Archivované 2016-04-25 na Wayback Machine
* (po anglicky) Popis normy ISO 8601 na stránkach Medzinárodnej organizácie pre normalizáciu. Archivované 2006-12-05 na Wayback Machine
* (po anglicky) Pomerne obsiahly popis normy ISO 8601.
* (po anglicky) Opis použitia normy ISO 8601 v obchode, priemysle a administratíve.
**Kliešť obyčajný** (*Ixodes ricinus*) je najznámejší druh z čeľade kliešťovitých. Je to druh parazita, ktorý sa živí krvou divých i domácich zvierat a človeka. Nebezpečný je tým, že môže byť nositeľom rôznych chorôb, ako napr. pre človeka nebezpečná lymská borelióza a kliešťová encefalitída.

Vývojové štádiá
---------------

Kliešť obyčajný má trojročný vývojový cyklus. Počas neho vystrieda troch hostiteľov. Samička kladie približne 2 000 vajíčok do povrchových vrstiev pôdy a do spodných častí vegetácie. Z nich sa vyvíjajú larvy, neskôr nymfy a v poslednom vývojovom štádiu dospelé kliešte. Každé vývojové štádium sa živí krvou. Samček oplodňuje samičku na hostiteľovi a umiera. Samička umiera po znesení vajíčok.

Vzhľad
------

Samček kliešťa v porovnaní so zápalkou
Kliešť obyčajný má ploché telo s tvrdým povrchom a 8 nohami (iba larva má 6 nôh). Meria 2 mm (samček) až 10 mm (samička). Samičky kliešťa obyčajného sa od samčekov nelíšia iba svojou veľkosťou, ale aj chrbtovým štítom. Chrbtový štít pokrýva u samčekov celé telo, zatiaľ čo u samičiek a nižších vývojových štádií štít pokrýva iba prednú časť tela, aby mohol organizmus poňať viac krvi. Nacicaná samička zväčšuje svoju hmotnosť až 200-krát. Samček je sfarbený do hnedočierna, samička do červena. Na hlavičke má kliešť 
klepietka (chelicery), ktorými vytvorí otvor na koži, do ktorej potom vsunie bodavý orgán, hypostom.

Pozri aj
--------

* Kliešťovité

Iné projekty
------------

Commons
* Spolupracuj na Commons Commons ponúka multimediálne súbory na tému **Kliešť obyčajný**

Externé odkazy
--------------

* Mapa potenciálneho výskytu kliešťov na Slovensku – kliešť obyčajný (Košice : Parazitologický ústav SAV, 2015)
* Kliešte Slovenska a ich epidemiologický význam v podmienkach globálnych zmien (Košice : Parazitologický ústav SAV, 2017)

Zdroje
------

* Daniel M.: Tajné stezky smrtonošů, Praha, Mladá fronta, 1985. 1. vyd. Ed. Kolumbus
**Kánon** alebo **eucharistická modlitba** (z gréč. eucharistein = vzdávať vďaku, v Gréckokatolíckej cirkvi a Pravoslávnych cirkvách nazývaná **anafora**) je ústrednou časťou svätej omše, pri ktorej celebrant (presbyter alebo biskup) obetuje obetné dary vo forme chleba a vína a recituje slová Ježiša Krista, ktoré povedal pri Poslednej večeri. Názov Kánon sa používa najmä v spojitosti s Rímskym kánonom, to znamená Prvou eucharistickou modlitbou. 

Takmer celá modlitba sa recituje. Spievať sa môžu nápevy zvolania po premenení "Hľa tajomstvo viery", "Vyznajme tajomstvo viery", "Veľké je tajomstvo viery". Na konci eucharistickej modlitby celebrant a s ním všetci koncelebranti recitujú alebo spievajú trojičnú doxológiu „Skrze Krista, s Kristom a v Kristovi máš ty, Bože Otče všemohúci, v jednote s Duchom Svätým všetku úctu a slávu po všetky veky vekov."

Existujú 4 základné eucharistické modlitby:

* *Prvá eucharistické modlitba*, alebo tiež *Rímsky kánon* - recituje sa najmä na sviatky, najmä na Slávnosť narodenia Pána, na Kvetnú nedeľu, Zelený štvrtok, Bielu sobotu a Nedeľu Pánovho zmŕtvychvstania.
* *Druhá eucharistická modlitba* - je najkratšia, používa sa najmä vo všedné dni.
* *Tretia eucharistická modlitba* - recituje sa najmä v nedeľu. Viackrát sa spomína pôsobenie Ducha Svätého. Nachádza sa tu aj modlitba, aby Nebeský Otec k sebe priviedol roztratené deti.
* *Štvrtá eucharistická modlitba* - je vlastne upravená časť anafory liturgie sv. Bazila Veľkého. Musí sa recitovať s vlastnou prefáciou, preto ju nie je možné recitovať vtedy, ak je na daný deň v liturgickom kalendári určená vlastná prefácia. Spomínajú sa v nej dejiny spásy počnúc od stvorenia sveta.

V dodatkoch Rímskeho misála sa nachádzajú eucharistické modlitby za rôzne potreby (napr. za zmierenie). 

Najdôležitejšou časťou je prepodstatnenie (transsubstanciácia), pri ktorom celebrant obetuje obetné dary a nad chlebom vyslovuje Ježišove slová "Toto je moje telo" a nad kalichom "Toto je kalich mojej krvi." Dôležité sú modlitby za Cirkev putujúcu na zemi (za pápeža, biskupov, spomienka na živých), za zosnulých, za odpustenie hriechov a spásu duší. V každej eucharistickej modlitbe sa spomína Preblahoslavená Panna Mária a spoločenstvo svätých v nebi.

Referencie
----------

1. ↑   *Eucharistická modlitba* [online]. Farnosť Najsvätejšej Trojice, Bratislava. Dostupné online.
2. 1 2 3 4 5   *Eucharistické modlitby* [online]. KBS. Dostupné online.
3. ↑  Štefan Fábry: Eucharistická modlitba. Jej vývoj i súčasnosť Archivované 2018-03-21 na Wayback Machine, s. 6.

Externé odkazy
--------------

* Eucharistická modlitby
* Úloha miništranta pri sv. omši
Kláštor Corbie
**Kláštor Corbie** (franc. *Abbaye Royale Saint-Pierre de Corbie*) je benediktínsky kláštor v mestečku Corbie vo francúzskom departemente Somme.

Kláštor zasvätený svätému Petrovi bol založila ako kráľovskú donáciu okolo roku 657 kráľovná Bathilda a jej syn Chlothar III. Prvotné osadenia kláštora pochádzalo z Luxeuilu, ktorý založil svätý Kolumba koncom 6. storočia. V 9. storočí bol kláštor väčší než opátstva v Tours a Saint-Denis, fungovalo tu významné skriptórium. Roku 822 miestny opát Adalhard, bratanec Karola Veľkého, založil v Sasku nový kláštor *Corbeia Nova*. Sekularizácia kláštora v roku 1792 spôsobila rozptýlenie bohatej kláštornej knižnice.

Literatúra
----------

* David Ganz: *Corbie in the Carolingian Renaissance*. Francia, 20). Thorbecke, Sigmaringen 1990, ISBN 3-7995-7320-8 (Online)
* Tino Licht: *Die älteste karolingische Minuskel.* In: *Mittellateinisches Jahrbuch. Internationale Zeitschrift für Mediävistik und Humanismusforschung* 47, Stuttgart 2012, S. 337–346.

Iné projekty
------------

Commons
* Spolupracuj na Commons Commons ponúka multimediálne súbory na tému **Kláštor Corbie**

Externé odkazy
--------------

* *Catholic Encyclopedia*:Abbey of Corbie
* Mmss of Tertullian at Corbie
* An 8th–9th century Ms of Tertullian *Apologeticum* from Corbie
* Les grandes heures de Corbie
* Merovingian minuscule, 7th-8th centuries, as used at Corbie

Zdroj
-----

*Tento článok je čiastočný alebo úplný preklad článku Klášter Corbie na českej Wikipédii.*

Súradnice: 49°54′32″S 2°30′37″V﻿ / ﻿49,908889°S 2,510278°V﻿ / 49.908889; 2.510278
**Kamenné pole** je lokalita a zároveň názov ulice v Liptovskom Mikuláši. Nachádza sa v západnej časti mesta na katastrálnom území Palúdzka. Rozkladá sa medzi riekou Váh na východe, diaľnicou D1 na juhu a diaľničným privádzačom na západe a severe. Je súčasťou mestskej časti Palúdzka.

V súčasnosti je to intenzívne sa rozvíjajúca lokalita s prebiehajúcou výstavbou. Stojí tu hypermarket Tesco s čerpacou stanicou a Nákupné centrum Liptov, ktorého súčasťou sú obchodné domy Nay Elektrodom a Decodom, 6. decembra 2013 bolo uvedené do prevádzky multikino Golden Apple Cinema. Tiež sa tu nachádza pošta (PSČ 031 06), lekáreň a pobočka banky mBank. Premáva sem bezplatná linka miestnej MHD č. 14, prístup do lokality z diaľnice, Palúdzky i mesta je možný cez svetelnú križovatku na diaľničnom privádzači. Južne od NC Liptov vyrastie ďalšie obchodné centrum Shopping Village. 30. júna 2011 tu bola uvedená do prevádzky reštaurácia McDonald’s (súčasťou je aj McCafé) severovýchodne od objektu Tesca. V časoch kandidatúry Popradu-Tatier na Zimné olympijské hry 2002 a Zimné olympijské hry 2006 sa v tejto lokalite uvažovalo s výstavbou olympijskej dediny.

Referencie
----------

1. ↑
2. ↑
3. ↑
Dr. **Ian Shaw** (\* 1961) je britský egyptológ a docent egyptskej archeológie na Liverpoolskej univerzite. Jeho aktivity boli donedávna zamerané prevažne na oblasť *el-Amarny* (Achetaton), v ostatnom čase pracuje na viacerých archeologických výskumoch v lokalitách staroegyptských baní a kameňolomoch rôznych historických období. Jeho primárnym zameraním je výskum metód a postupov práce staroegyptských remeselníkov a robotníkov. Publikoval aj niekoľko prác o vedení vojen v starovekom Egypte, čo je téma, ktorá bola donedávna prehliadaná alebo len okrajovo spomínaná vo vedeckých prácach.

Okrem pôvodnej tvorby redigoval niekoľko „slovníkov" o starovekom Egypte, ktoré sú skôr encyklopédiami než lexikónmi s touto tematikou.

Výber prác
----------

* 1991 – *Egyptian Warfare and Weapons*
* 1992 – *A History of Ancient Egypt* — preklad z francúzštiny Nicholasom Grimalom
* 1995 – *The British Museum Dictionary of Ancient Egypt* — spolu s P. Nicholsonom
* 2000 – *The Oxford History of Ancient Egypt* (editor)
* 2000 – *Ancient Egyptian Materials and Technology* (editor)
* 2004 – *Ancient Egypt: A Very Short Introduction*

### Domáce preklady

* 2003 – *Dějiny starověkého Egypta*, Praha: BB/Art — český preklad anglického titulu *The Oxford History of Ancient Egypt*

Zdroj
-----

*Tento článok je čiastočný alebo úplný preklad článku Ian Shaw (Egyptologist) na anglickej Wikipédii.*

Pozri aj
--------

* Zoznam egyptológov

Externé odkazy
--------------

* *Crafty way to unlock history* (*Rafinovaný spôsob ako odomknúť históriu*), 2006 (po anglicky)

Autoritné údaje: * BnF: 134782811
* GND: 1022012819
* ISNI: 0000 0001 0928 7085
* LCCN: n98015152
* NK ČR: mzk2003175443
* VIAF: 100243559
* WorldCat: lccn-n98015152
Farský kostol v Margame
**Kláštor Margam** (wal. *Abaty Margam*) je bývalý cisterciácky kláštor zasvätený Panne Márii v obci Margam neďaleko mesta Port Talbot vo Walese. 

Krátko pred svojou smrťou ho roku 1147 založil Robert z Gloucesteru a obdaroval ho štedrou donáciou vo forme pozemkov na západnom pobreží Glamorganu. Prvotný konvent bol povolaný z francúzskeho Clairvaux a kláštor počas nasledujúcich rokov prosperoval. Opátstvo bolo rozpustené roku 1536 za vlády Henricha VIII. kostol bol premenený na farský a kláštorné budovy rozpredané svetským vlastníkom. Dochované Margamské anály sú považované za jednu z najvýznamnejších waleských kláštorných kroník. V súčasnosti patrí miestný farský kostol pod diecézu Llandaff.

Iné projekty
------------

Commons
* Spolupracuj na Commons Commons ponúka multimediálne súbory na tému **Kláštor Margam**

Externé odkazy
--------------

* Oficiálne stránky kláštora Margam (po anglicky)

Zdroj
-----

*Tento článok je čiastočný alebo úplný preklad článku Klášter Margam na českej Wikipédii.*
Ice Bucket Challenge
**Ice Bucket Challenge**, je aktivita, pri ktorej si dotyčný na hlavu vylieva vedro ľadovej vody so zámerom zvýšiť povedomie o amyotrofickej laterálnej skleróze (ALS) a podporiť jej výskum. Tento virál sa začal šíriť sociálnymi sieťami od polovice roku 2014.

Vyzvaný účastník sa musí natočiť ako sa polieva ľadovou vodou a následne musí k tomu istému činu vyzvať jedného, alebo viacerých známych. Výzva by mala byť splnená do 24 hodín, v opačnom prípade by sa mal nominant "vykúpiť" v podobe 100 $ daru organizácii ALS Asoociation.

Poliatím tela ľadovou vodou zažije nominant krátky šok, ktorý ochromí celé telo, a tým na krátku chvíľu poskytne príležitosť sa z časti vžiť do ľudí postihnutých chorobou ALS. (Dodatok: Nie je podložené lekármi ani samotnými pacientmi, že tento krátkodobý účinok mal aspoň z časti rovnaký efekt ako pocity u ľudí postihnutých chorobou ALS - ide teda len o fámu - hoax).

Pôvod
-----

Pôvod nápadu s polievaním vlastnej hlavy ľadovou vodou pre získanie financií na charitu nie je úplne jasný a býva prisudzovaný rôznym zdrojom. Na prelome rokov 2013 a 2014 boli na sociálnych sieťach výzvy "Cold Water Challenge" známe najmä na severe USA. Propagovali výskum rakoviny a nominovaná osoba musela buď finančne prispieť, alebo skočiť do nádoby so studenou vodou.

Pravidlá
--------

Počas 24 hodín od nominácie musí dotyčný natočiť nijako nezostrihané video. Na začiatku musí vyhlásiť prijatie výzvy, do vedra s vodou nahádzať trochu ľadu, zdvihnúť ho nad hlavu a poliať sa. Nakoniec nominuje ďalšie osoby.

Je na vyzvanom, či výzvu prijme, alebo prispeje na výskum, alebo urobí oboje. Sú aj varianty výzvy, kde má nominant darovať $ 10, ak sa ľadovou vodou poleje, alebo $ 100, ak nie.

Odozva a príspevky
------------------

Charita je dobrovoľná a prispieť človek môže či je nominovaný, alebo nie. Od 15. júla do 21. augusta 2014 dostal ALS Association 41,8 milióna dolárov od darcov, kým za to isté obdobie v roku 2013 2,1 milióna. Takisto ALSA získala viac ako 300 000 nových darcov. K 27. augustu 2014 získali 94,3 milóna dolárov a viac ako 2,1 milióhna nových darcov.

Referencie
----------

1. ↑  So funktioniert die Ice Bucket Challenge Bild.de (prístup 20. augusta 2014)
2. ↑  Prominente machen bei der Ice Bucket Challenge mit FAZ online, prístup 21. augusta 2014
3. ↑   '**Pressemitteilung ALSA vom 21. August 2014'** [online]. [Cit. 2014-09-23]. Dostupné online. Archivované 2014-08-22 z originálu.
4. ↑  *Prominente machen bei Ice Bucket Challenge mit* FAZ, online, prístup 21. augusta 2014
5. ↑  *Pressemitteilung ALSA vom 27. August 2014* Archivované 2014-08-27 na Wayback Machine online, (englisch), prístup 27. augusta 2014

Iné projekty
------------

Commons
* Spolupracuj na Commons Commons ponúka multimediálne súbory na tému **Ice Bucket Challenge**

Externé odkazy
--------------

* YouTube
* Stránka ALS Association; (Anglicky)
* Stránka pre prispenie ALS Association; (Anglicky)
* Ice Bucket Challenge: Celebrity Participants and Nominees graph; (Anglicky)
* Analytik: Polievania ľadovou vodou ako syndróm odpustkov

Zdroj
-----

*Tento článok je čiastočný alebo úplný preklad článku Kbelíková výzva na českej Wikipédii.*